Теплицала көҙгө эштәр » "Йәшлек" гәзите\nГазета "Йәшлек" » Махсус бит » Теплицала көҙгө эштәр\nТеплицала көҙгө эштәр\nӘлбиттә, эш быйылғы уңыш ҡалдыҡтарын, япраҡ-һабаҡтарҙы йыйып яндырыуҙан башлана. Теплицаның стеналары мотлаҡ йыуыла. Бының өсөн һыуға марганцовка менән дегетле һабын ҡушалар. Һауаны таҙартыу ҙа мөһим. Был маҡсатта көкөртлө шашкалар ярҙам итер. Ошо килеш теплицаны өс көн тоталар, ишектәр, тәҙрәләр ябылырға, тишек-тошоҡ ямалырға тейеш. Өс көндән һуң асып елләтергә генә ҡала. Көкөрт таблеткаларын яндырыу төрлө бәшмәктән, бөжәктән ҡотҡарасаҡ. Әгәр теплицаның таяуҙары тимер икән, был ысул тура килмәй, сөнки көкөрт тимергә зыян килтерәсәк. Ләкин башҡа ысул да бар: хлорлы эзбиз иҙмәһен һибергә кәрәк. Уны 10 литр һыуға 400 грамм хлорлы эзбиз бутап, аҙыраҡ тондороп алып, эшләйҙәр. Иретмә һипкәндән һуң да теплицаны ике-өс көнгә ябып торалар. Бынан һуң елләтәләр, эске яҡтан щетка менән ышҡып барлыҡ бысраҡты таҙарталар. Тимер өлөштәренә ҡайнар һыу һибергә лә онотмағыҙ. Ағастан эшләнгән бөтә кәрәк-яраҡты ла 10 процентлы баҡыр купоросы иретмәһе менән эшкәртегеҙ. Теплицаны ике аҙнанан һуң тағы ла дезинфекциялау яҡшыраҡ һөҙөмтәләргә килтерәсәк. Әгәр уның эсендә зарарлы бөжәктәр артыҡ күп күренһә, тупраҡты һәм стенаны карбофос менән эшкәртәләр.\nҠағиҙә буйынса, теплица эсендәге тупраҡты 4 – 5 йыл һайын алмаштырып торалар. Ләкин был бик ауырға тура килә, тупраҡты һатып алыу, килтертеү – оло мәшәҡәт. Уның өҫтәге 10 сантиметрын ғына алмаштырырға була, урынына шулай уҡ яңы тупраҡ индерергә кәрәк буласаҡ. Тик яҡшы тупраҡтың табылмауы ла ихтимал. Шуға ла ҡулланылғанын дезинфекциялап тороу мөһим. Был эште ерҙә ҡоротҡостарҙы күрһәгеҙ ҙә, күрмәһәгеҙ ҙә башҡарырға кәрәк. Ерҙе эшкәртеү өсөн ағас көлө һибергә була, бер квадрат метрға ярты литр етә. Марганцовка йәки фитоспорин иретмәһе лә тупраҡты дезинфекциялау өсөн бик шәп. Сидераттар тураһында ла онотмағыҙ. Мәҫәлән, гәрсис сәсергә була.\nҠайһы бер баҡсасылар поликарбонат теплицаларҙы бетонлы нигеҙгә ултырта. Был ныҡлы, әлбиттә. Тик икенсе яғы ла бар – телицаны тегендә-бында күсереп йөрөтөү мөмкин булмаясаҡ. Нигеҙҙе лом менән аҡтарыу бер кемгә лә оҡшамаҫ. Ағас өҫтөндә лә теплица 10 –12 йыл тора, унан һуң уны еңел генә икенсе ергә күсерәһең дә ҡуяһың.\nСығыу ваҡыты 17-10-2017, 14:04 | Ҡаранылар: 188\nҠул аҫтында ниҙәр бар?\nАҡ сирень, күк сирень…\nСәскәле кәбеҫтәне нисек үҫтерергә?\nКәбеҫтә тоҙлау ысулдары


Хәбәрҙәр: Евросовет башлығы Грецияға дефолт менән янай.\nЕвросовет башлығы Грецияға дефолт менән янай.\nОшо ял көндәре Греция хөкүмәте һәм уларҙың дүшәмбеләге еврозона саммиты алдынан гректарҙың бурысы буйынса консультациялар алып барған халыҡ-ара кредиторҙарына көсөргәнешле эш көндәре булырға оҡшай.\n“Греция хөкүмәтен һайлау алдына ҡуйған мөһим мәлгә килеп еттек- улар йәки ярҙам хаҡындағы һәйбәт тәҡдимгә ризалаша, йәки дефолтҡа табан юл тота,-тип белдерҙе евросовет башлығы Дональд Туск.-Греция үҙе ҡарар ҡабул итергә һәм уның өсөн яуап бирергә тейеш. Әлегә әҙерәк ваҡыт бар, әммә бер нисә көн генә. Уны аҡыллы файҙаланырға кәрәк.”\nҮҙ яғынан Греция премьер-министры Алексис Ципрас Санкт-Петербургтағы Халыҡ-ара иҡтисад форумында Греция алдында торған проблема бөтә Евроберләшмәгә хас булыуын, теләктәшлек һәм социаль ғәҙеллек принциптарына ҡайтыу кәрәклеген белдерҙе. Премьер-министр билбауҙарҙы ҡыҫтырып бәйләтеү сәйәсетенең киләсәге юҡлығын һыҙыҡ өҫтөнә алды.\nГректар, хөкүмәттәренең халыҡ-ара кредиторҙар менән һөйләшеүҙәре тамамланыуын көтөп тә тормайынса, 3 көн эсендә генә лә банктарҙағы иҫәптәренән 2 миллиард евро алды.\nТаймс гәзите хәбәр итеүенсә, Европа Үҙәк банкы бындай шарттарҙа Греция банктары дүшәмбелә асылмауы ла ихтимал, тип иҫәпләй. Туристарға “көтөлмәгән хәлдәргә” әҙер булырға, үҙҙәре менән ҡулаҡса йөрөтөргә кәңәш итәләр.


Башҡорт дәүләт опера һәм балет театры солисткаһы Әлфиә Кәримова ошо көндәрҙә Испанияла үткән халыҡ-ара вокалсылар конкурсында еңеү яулаған. Өсөнсө турға сыҡҡан 14 ҡатнашыусы араһында беҙҙең йырсы жюри ағзаларын ике ауыр ария башҡарыуы менән хайран ҡалдырған. Конкурс һөҙөмтәләре буйынса ул I премияға лайыҡ булған.\nТөркиәлә уҙған Мәҙәниәт һәм сәнғәт көндәрендә беҙҙең Хәйбулла районының «Түңгәүер» халыҡ ҡурайсылар ансамбле менән Сибайҙың «Арҡайым» ансамбле ҡатнашҡан. Концерттарҙан һуң артистар башҡорт халҡының тарихын, мәҙәниәтен һәм фольклорын өйрәнгән ғалимдар, башҡорт эмигранттары менән осрашҡан. Төркиә тамашасылары өсөн беҙҙең ансамблдәрҙең сығышы ысын асыш булған.\nУҙған ял көндәрендә Өфөнөң Дим районында яңы «Йылмайыу» балалар баҡсаһын асыу тантанаһында «Берҙәм Рәсәй» партияһы төбәк башҡарма комитеты етәксеһе Рөстәм Ишмөхәмәтов, Өфө ҡалаһы ҡала округы хакимиәте башлығы урынбаҫары Сынтимер Баязитов, баш ҡаланың Дим районы хакимиәте башлығы Зөфәр Хәкимов ҡатнашты. Яңы балалар баҡсаһы Өфөләге иң заманса учреждениеларҙың береһе булып тора һәм унда 200 бала йөрөйәсәк. Яҡын арала мәктәпкәсә белем биреү учреждениеһы янында мәктәп тә төҙөлә башлаясаҡ.\n7 ноябрҙә Өфөнөң «Ихлас» мәсетендә Ҡорбан ғәйетенә арналған балалар өсөн мәрхәмәтлек кисәһе уҙғарыласаҡ. Унда мосолман байрамдарына һәм хаж ҡылыуға бағышланған балалар викторинаһы, «Оҫта ҡулдар» конкурсы ойоштороласаҡ. Балалар Ҡөрьәндә телгә алынған йәнлектәрҙең костюмдарын тәҡдим итәсәк, хаж ҡылыуҙы йәки Ҡорбан байрамын сағылдырған иң яҡшы һүрәт авторы билдәләнәсәк.\nҒафури районының Красноусол ауылында локаль һуғыштарҙа һәләк булған һалдаттар һәм офицерҙарға һәйкәл ҡуйыласаҡ. РФ Дәүләт Думаһының Ветерандар эштәре буйынса комитеты ағзаһы Иршат Фәхретдинов хәбәр итеүенсә, әлеге ваҡытта һәйкәлдең эскизы әҙер, постаменты ла эшләнгән. Һәйкәл икегә бүленгән стела формаһында буласаҡ.\nРига ҡала думаһында Башҡортостан Республикаһының презентацияһы үтте. Ул Риганың Рәсәй Федерацияһы төбәктәре менән үҙ-ара хеҙмәттәшлек итеү буйынса халыҡ-ара проекты сиктәрендә һәм «Совершенно секретно» медиа-холдингының мәғлүмәти ярҙамы менән ойошторолдо. Презентация милли колорит менән һуғарылған, мәғлүмәттәргә бай булған, ул ҡурай моңо менән оҙатыуында башҡорт халыҡ бейеүе менән тамамланған.\nБашҡортостанда Бөтә Рәсәй йәштәр сәйәсәте өлкәһе хеҙмәткәрҙәренең профессиональ оҫталыҡ конкурсы үтте. Унда бөтә илдән барлығы 90 конкурсант ҡатнашты. Конкурс һөҙөмтәләре буйынса «Йәштәрҙең үҙ ирке менән күрһәтелгән инициативаһына ярҙам итеү һәм үҫтереү» йүнәлешендә Өфө ҡалаһы Киров районының «Йәшлек» балалар, үҫмерҙәр һәм йәштәр клубының «Орбита» үҫмерҙәр клубы мөдире Самсура Гордеева, баш ҡаланың Октябрь районы «Балалар-плюс» балалар, үҫмерҙәр һәм йәштәр клубтары берекмәһенең ойоштороусы педагогы Айгөл Мостаева, Октябрьский ҡалаһы хакимиәтенең йәштәр сәйәсәте буйынса бүлеге мөдире Дарья Попова призерҙар иҫәбенә сыҡты.\nСығыу ваҡыты 25-10-2011, 09:35 | Ҡаранылар: 1245